I Romsdal slo Beverlov seg ned på gården Molde, hvor bonden Ola Larsson klaget ham inn for øvrigheten i 1664. Kapteinen hadde fått utlagt en annen gård av fogden, men var innkvartert hos Ola og hadde okkupert husene på odelsgården hans, slik at familien måtte bo i en nesten 200 år gammel falleferdig røykstue. Ola fikk medhold, men fra 1669 kjøpte Beverlov opp brukene på gården, som i hans tid fikk navnet Moldegård for å skjelne fra ladestedet med samme navn.